Hei, denne artikkelen er over ett år gammel og kan inneholde utdatert informasjon

Thise Andelsmejeri sender ekstra forsyninger til smørtrengende kunder i Sverige og Finland, men verken kan eller vil hjelpe Norge, skriver nettstedet foodculture.dk. Det hjelper ikke at Norge har redusert tollsatsen for smør i hele desember kraftig.

- Nå har vi slått hodet mot en tollmur i Norge i over ti år, så vi har ikke nok tiltro til et lite hull i muren til at vi kan sende smør den veien, sier Mogens Poulsen, salgssjef i Thise Andelsmejeri og viser til at tollsatsene er ventet å bli skrudd opp igjen etter nyttår.

- Vi har doblet vår eksport av økologisk smør til Sverige og Finland de siste månedene, men nordmennene må lete et annet sted om de vil ha smør på brødet, fortsetter han.

Heller ingen andre danske meierier har planer om å komme norske forbrukere til unnsetning. Verken Bornholms Andelsmejeri, Nørup mejeri eller Arla Foods har mye til overs for den midlertidige tollreduksjonen, skriver det danske nyhetsbyrået Ritzau.

- Vi kan ikke bygge opp noe nå, for så å rive det ned igjen om tre uker, sier pressesjef Theis Brøgger i Arla.

(NTB)